पाएं अपने शहर की ताज़ा ख़बरें और फ्री ई-पेपरडाउनलोड करें
रायपुर। नक्सली अब बारूदी सुरंग विस्फोट के लिए पाकिस्तानी तकनीक का इस्तेमाल कर रहे हैं। यह बम किसी भी वायरलेस सेट की तरंगों से आपरेट हो जाता है। यदि उस स्थान से सुरक्षा बल या कोई अन्य भी किसी वायरलेस सेट के साथ गुजरा तो बम विस्फोट हो जाता है।
छत्तीसगढ़ में पहली बार इस तरह के बम मिलने से सुरक्षा बलों की चिंता बड़ गई है। इसी 24 मई को जिला पुलिस और बीएसएफ के जवानों को दुर्गकोंदल के भुसकी गांव में पहली बार ऐसे आठ बम मिले। कांकेर जंगलवार कालेज के बम डिस्पोजल स्क्वायड ने इन्हें बाहर निकाल कर निष्क्रिय किया।
स्क्वायड के प्लाटून कमांडर नरेंद्र सिंह ने बताया कि वहां नक्सलियों ने जमीन में ऐसे आठ बम लगाए थे, जिसमें से एक बम बाहर निकालते समय फट गया, जबकि सात बमों के सर्किट सही नहीं थे, इसलिए उनमें विस्फोट नहीं हुआ। उल्लेखनीय है कि सिंह जम्मू-कश्मीर में भी आतंकवादियों के खिलाफ मोर्चा संभाल चुके हैं।
उन्होंने बताया कि रेडियो तरंगों के जरिए कंट्रोल की जाने वाली आईडी के जरिए बम विस्फोट करने की इस तकनीक का इस्तेमाल पाकिस्तान और अफगानिस्तान के आतंकी करते हैं। जंगलवार कालेज के ब्रिगेडियर बीके पोनवार का कहना है कि नक्सली विस्फोट में कई तरह की तकनीक का इस्तेमाल करते हैं। भुसकी में उन्होंने इस तकनीक के बम लगाए थे। हालांकि वे ज्यादातर विस्फोट में कमांड आईडी का इस्तेमाल करते हैं। जिसे एंबुश लगाकर दूर से उसे ऑपरेट करते हैं।
जवान के शव में भी लगा चुके हैं लाइट सेंसर बम
नक्सलियों ने झारखंड में भी कुछ माह पहले शहीद सीआरपीएफ के एक जवान के पेट में लाइट सेंसर बम लगा दिया था। इसका खुलासा जवान के शव के पोस्टमार्टम के दौरान हुआ था। इसकी खासियत यह थी कि बम किसी भी तरह के प्रकाश से एक्टिव हो सकता था। डॉक्टरों को शव का पेट सिला देखकर कुछ शक हुआ था। फिर घंटों की मेहनत के बाद उस बम को निष्क्रिय किया गया था।
कैसे काम करता है यह बम
नरेंद्र सिंह ने बताया कि इस तकनीक में आतंकी या नक्सली पुलिस के वायरलेस की तरंगों के समान फ्रिक्वेंसी वाला सेंसर बम के इलेक्ट्रानिक सर्किट में फिट कर देते हैं। वायरलेस की तरंगों को कैच करके यह बम एक्टिव हो जाते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn